દેશના કોઈ પણ ભાગમાં ખોટું થયું હોય ત્યારે અમદાવાદ મ્યુનિસિપલ કોર્પોરેશનની બોર્ડ બેઠકમાં તેનો વિરોધ નોંધાવવાની પરંપરા હતી, પણ આ પરંપરા છેલ્લાં ૧૫ વર્ષથી બંધ થઈ ગઈ છે. કોઈ પણ જગ્યાએ લાઠીચાર્જ, ગોળીબાર, કોમી તોફાન વગેરે જેવી ઘટના બને કે દુષ્કાળ, પુર જેવી આફતો આવી હોય કે પછી હડતા‌ળ-આંદોલનો થયાં હોય-બોર્ડમાં આવી બાબતોનો પડઘો પડતો હતો. જે-તે ઘટનાનો વિરોધ કરવાનું, વખોડવાનું, સહાનુભૂતિ કે દિલસોજી પાઠવવાનું કામ મ્યુનિસિપાલીટી એક સમયે જરૂરથી કરતી હતી, ભલેને પછી તેની નોંધ લેવાય કે ન લેવાય. હા, અહીંના અખબારોમાં તેની નોંધ જરૂર લેવાતી હતી. અહીં એક પ્રસંગ ટાંકવો જરૂરી છે. મહારાષ્ટ્રમાં ૧૯૮૦માં મરાઠાવાડ યુનિવર્સિટીનું નામ બદલવા આંદોલન ચાલ્યું ત્યારે અમદાવાદ કોર્પોરેશને સત્તાવાર ઠરાવ પસાર કરીને નામ બદલવા મહારાષ્ટ્ર સરકારને ભલામણ કરી હતી.